
-Un eveniment neaşteptat pentru o societate democrata de azi a indignat 
majoritatea românilor din aceasta tara crestin-ortodoxa, si anume cererea de 
scoatere a icoanelor de pe pereţii şcolilor. Sfinţia Voastră, ca un duhovnic încercat 
al acestui neam, cum vedeţi aceasta problema? 

Pentru noi, românii, aceasta problema nu e o noutate. Credinţa poporului nostru a fost 
mult incercata si Ortodoxia a trecut prin multe persecuţii. Numai ca acum persecuţia 
Bisericii imbraca o alta forma, forma diplomaţiei politice; acum vin cu „drepturile 
omului", cu „principiul egalităţii", cu „libertatea de conştiinţa" - lucruri care in fond 
ascund multa imoralitate si mârşăvie. Aceasta problema de scoatere a icoanelor de pe 
pereţii şcolilor pare minora, dar nu este deloc asa. Ţinta este alta, de distrugere a 
neamului, si de aceea se ataca ce are mai profund in el: credinţa strămoşeasca. Mâine scot 
icoanele, poimâine troiţele si mai urmează bisericile. . . Acesta e scopul lor. Pai, daca mai 
găsesc vreo 20 de din astia ca alde Moise, atunci astia isi fac planul lor. . . Am trecut insa 
noi prin perioade si mai grele. Pentru noi, creştinii, iconoclasmul si toate forţele acestea 
anticreştine, incepând din primele veacuri, nu mai sunt o noutate. Ce fac ei acum e ca si 
cum ar incerca un purice sa piste un elefant. Asta e o ciurucaraie politica fata de ce au 
fost ceilalţi adversari ai Bisericii creştine si ai Adevărului, minţi foarte inalte, dar rătăcite, 
cărora greu le puteai sta inainte; dar Si-a trimis Dumnezeu oamenii Sai, care sa scoată 
Biserica din toate aceste probleme. Cum a fost, de pilda, persecuţia iconoclasta din 
secolele 8-9. Erau, pe de o parte, evreii, care considerau icoana un idol, apoi monofiziţii, 
care negau firea omeneasca a lui Hristos; si mai erau si mahomedanii, plus interesele 
politice ale basileilor iconoclaşti. Insa prin multa jertfa, după zeci de ani de persecuţie, s- 
au lămurit adevărurile de credinţa si Biserica a câştigat noi martiri. lata cum ii incuraja 
Sf. Teodor Studitul pe creştinii iconoduli: „Daca e nevoie, folosim pielea drept pergament 
si sângele in loc de cerneala". Sf. Teodor a fost unul din cei mai mari apărători ai 
icoanelor pe vremea aceea, monah la Mănăstirea Studion. . . 

-Tocmai asta voiam sa va intreb: care trebuie sa fie atitudinea si rolul monahilor in 
astfel de împrejurări? 

Vedeţi, adevărul nu se apară stând deoparte. Monahul este dator mai mult ca oricare 
dintre creştini sa se implice in mărturisirea adevărului, atunci când situaţia o cere. Ei vin 
acum si ne spun sa nu ne tulburam, ca nu vrea nimeni sa ne ia credinţa, nimeni nu ne vrea 
râul. Dar Hristos spune sa ne ferim mai tare de lupii cei in piei de oaie. Asta este o tactica 
inca de la vechii iudei, de a te induce in eroare si de a te fura fara sa bagi de seama. Cum 



sa stau deoparte când vad ca un biet profesor are putere sa ne scoată noua, care suntem 
increstinati de 2000 de ani, icoanele de pe pereţi?! 

-El pretinde ca vorbeşte ca liber cugetător si in numele liberei cugetări... 

Daca este liber cugetător, sau sectant, sau ce vrea el sa fie, n-are decât sa cugete liber ce 
vrea si sa nu privească icoanele de pe pereţi, după cum nu-1 ofensează si nu-1 impiedica 
sa cugete liber nici posterele cu femei goale afişate in toate locurile publice, nici fumul de 
ţigara al celorlalţi cetăţeni. . . Lucrurile sunt foarte simple, dar faptul ca ele sunt agravate 
la nivel naţional da foarte mult de bănuit ca dincolo de aceste probleme colcăie nişte 
altfel de interese. . . Orice sectant nu e altceva decât punte de trecere la ateism. Ei vorbesc 
de discriminare si tot ei fac primii discriminare neta intre Biserica Ortodoxa si cultul lor. 
Ei sunt unealta urmaşilor lui Iuda, care ne impiedica pe noi, creştinii, sa fim intr-o unitate 
de credinţa, de dragoste. 

-Biserica este, totuşi, o instituţie cu mult credit la noi... 

Este adevărat, dar ca sa-si păstreze creditul Biserica ar trebui sa se implice mai mult si sa 
se explice, sa se pună pe un studiu foarte amănunţit si sa dezvolte problema aceasta de 
teologie a icoanelor. . . S-a ajuns la situaţia ca bietul creştin nu cunoaşte care e linia 
Bisericii si poziţia ei, care este răspunsul Bisericii fata de toate intrebarile si provocările 
din afara. Trebuie, mai ales, sa arătam importanta Bisericii in Stat, aceasta simfonie care 
a existat intre Biserica si Stat. Si monahul trebuie sa fie pregătit informaţional si cultural 
ca sa poată răspunde oricând la acest asalt de intrebari, cum zice si Sf. Ap. Pavel: 
„Cuvântul vostru sa fie totdeauna cu har, dres cu sare, ştiind cum trebuie sa răspundeţi 
fiecăruia" {Col. 4, 6). 

-Cât de intima este legătura intre Biserica si fiinţa neamului? 

Biserica naşte naţiunea. Or, acest nou iconoclasm este intr-adevar un atac la fiinţa 
neamului. Pai cum sa nu fie legătura intre icoana si neamul acesta? A fi ofensat de 
icoana inseamna a fi ofensat de tradiţia si de sensibilitatea sufleteasca a acestui 
neam. nu poţi vorbi de familie până nu te gândeşti la neamul de unde eşti, nu poţi vorbi 
de neam până ce nu revii la familie. Nu facem o deosebire, creştineşte vorbind, intre 
Societate, Familie, Stat.... Au existat in istorie forme de coexistenta foarte fireşti intre 
Biserica si Stat, dar aceasta simfonie a fost posibila numai atunci când s-a dovedit ca 
Statul a fost credincios. De pilda pe vremea imparatului Teodosie cel Mare, care in 380 
va declara creştinismul singurul cult oficial al statului roman. Statul se implica activ in 
ocrotirea Bisericii, ea fiind sufletul lui. In epoca lui Justinian I (sec. 6) imparatul avea sa 
devină căpetenia civila a Bisericii si episcopii demnitari de stat. Bineinteles ca au mai 
fost perioade de persecuţie a unor imparati necredincioşi sau neortodocsi, dar adevărata 
ruptura intre Stat si Biserica a inceput o data cu perioada iluminista, cu secolul al 18-lea, 
prin secularizarea Bisericii, care in România, stiti foarte bine, s-a făcut o data cu domnia 
lui Cuza. Este o durere foarte mare pentru neamul nostru ca tocmai credinţa, care a 
contribuit cel mai mult la unitatea naţiunii, tocmai ea sa fie ignorata si Biserica data la o 
parte exact in perioada când se infaptuieste unirea Principatelor. 



Prin ce a rezistat acest neam in istorie, daca nu prin Biserica si, mai precis, prin icoana? 
Pentru ca, chiar daca oamenii Bisericii nu fost intotdeauna apărători fideli ai ei, totuşi 
icoana, care reprezintă adevărata credinţa a acestui neam, a dăinuit in istorie. Prin icoana 
chiar si cei mai simpli credincioşi au ţinut flacăra aprinsa a neamului, iar faptul ca ea este 
dorita acum de copii si in clasele lor este o dovada ca suflarea acestui neam nu s-a stins, 
chiar daca toate forţele atee, iluministe, masonice au incercat sa distrugă credinţa prin 
toate formele de tortura si de dezinformare, In ciuda acestui fapt, răsar, iată, noi vlăstare 
care, ca prin instinct, aleargă la identitatea lor, la ceea ce are mai curat acest neam, la 
credinţa creştina. Icoana a rezistat, pentru ca acolo unde cuvântul si mintea nu mai au 
putere, acolo biruie icoana, aceasta imagine sfânta, prin care Dumnezeu ni S-a apropiat 
noua, oamenilor. Ce este icoana daca nu amintirea acestei intrupari a lui Dumnezeu, a 
acestei veniri a lui Dumnezeu la noi, a acestei milostiviri a lui Dumnezeu fata de noi, 
păcătoşii? 

-Cum de mai răsar oare aceste vlăstare ale credinţei, când duşmanii creştinilor se 
îndârjesc de atât amar de vreme, prin fel si fel de forme, sa ne abată de la ea? 

Pai răsar pentru ca pământul acestui neam a fost adăpat cu sânge de martiri, incepând de 
la mucenicii primelor secole până la martirii din temniţele comuniste. Neamul acesta n-a 
dăinuit prin victorii pământeşti, chiar daca acestea au avut importanta lor; neamul acesta 
a dăinuit in jertfa si credinţa. Prin jertfa acest neam inviaza, ori de câte ori ii omoară ei. 
Credinţa nu are nevoie de prea alte explicaţii; este taina acestui neam. Câte lacrimi au fost 
vărsate in fata acestor icoane, câte suferinţe n-au auzit aceste icoane?! Icoana este 
martora tuturor nevoilor si durerilor acestui neam. Icoana ştie cel mai bine cine a pătimit 
pentru rezistenta acestui neam, icoana ştie cel mai bine cine sunt trădătorii acestui neam. 
Statul? Instituţia Bisericii, acum? Forme goale. Crucea si icoana, pe care tot creştinul le 
are la piept, aici e puterea Bisericii si a neamului! Sa ne amintim de marii noştri voievozi, 
care au biruit războaie prin cruce si icoana! Ei, iconoclaştii de azi, incearca sa şteargă 
acest trecut. 

Ce au cu icoana? Vor sa şteargă si aceasta forma smerita, tăcuta, inofensiva de 
mărturisire a credinţei. Pentru ca icoana pe pereţii şcolilor este răspunsul acestui tineret 
fata de dragostea lui Dumnezeu. Pentru ca, după cum o mama nu-si mai ia ochii de la 
poza fiului ei cel drag, asta este icoana pentru sufletul copilului si al tuturor celor ce-L 
iubesc pe Dumnezeu. Icoana are un impact foarte mare in educaţia copilului si ea nu 
poate face nici un rau nimănui. Pai, in viata mea de copil, mare importanta a avut icoana, 
cum s-a imprimat ea in fiinţa mea si cum am mers cu ea până la bătrâneţile mele. Si 
formarea copilului vine prin icoana. „Ce-i, mama, bărbosul acela in icoana?", intreaba 
copilul. „Doamne Doamne"! Când spune mama „Doamne Doamne", apai sa stiti ca aceea 
este adevărata icoana care creste in sufletul copilului. 

-Unii pretind ca icoana ar fi incompatibila cu educaţia de tip modern. 

Icoana a educat mai mult copilul decât toate formele lor de civilizaţie moderna. Nu vedeţi 
care sunt efectele acestei civilizaţii? Haosul. Care este efectul „drepturilor omului" asupra 
educaţiei copilului in scoli? O totala indisciplina, ca a ajuns copilul sa ordone 



profesorului, care abia reuşeşte sa mai facă linişte in clasa. Faceţi o diferenţa intre un 
copil educat in fata icoanei si unul educat după formele acestei civilizaţii. Unde mai pui 
icoanele făcătoare de minuni, care sunt si la noi in tara destule - si sunt mărturii 
incontestabile! lata ce rau pot face icoanele: tamaduiesc bolile, alunga suferinţele, 
liniştesc sufletul! 

Dar se pare ca in România de azi este mai cinstita corupţia decât icoana. Se străduiesc ei 
sa şteargă trecutul creştin din memoria românilor, dar credinţa renaşte mereu, iar in 
persecuţie s-a lămurit inca si mai bine. Ea mai vibrează inca in sângele acestui neam, care 
cred ca va mai fi apt de o noua jertfire. . . Insa toate acestea se mai intâmpla si pentru 
păcatele noastre, pentru ca nici noi, clericii si monahii, nu ne mai facem cum se cuvine 
datoria fata de Dumnezeu. Este nevoie de mai multa credinţa si mărturisire. 



